Entitats del Vallès Occidental han participat en l'elaboració d'un catàleg de serveis d'economia social
El catàleg ofereix informació diversa que es pot consultar fent servir filtres Font: XISV
Es tracta d'un recurs en línia que té com a objectiu facilitar l’accés i el coneixement de recursos i serveis especialitzats en economia social i solidària de la comarca.
El 'Catàleg de serveis d’economia social i solidària del Vallès Occidental' ha estat elaborat pel Consell Comarcal del Vallès Occidental i la Xarxa d’Innovació Social del Vallès comptant amb la participació d'ajuntaments i de diverses entitats de la comarca.
Aquest recurs ofereix informació sobre les activitats dutes a terme per 17 serveis que es troben ubicats a diferents municipis del Vallès Occidental. Permet filtrar informació específica pel que fa a activitats en centres educatius, fires, tràmits, assessorament en la creació d'empreses, cursos, concursos, etc. També permet cercar entitats i filtrar per municipi.
També hi ha disponible una fitxa en format díptic en què es poden veure les dades de contacte de les entitats que participen en la iniciativa i que aporta informació sobre en què consisteix l'economia social i solidària.
El 'Catàleg de serveis d’economia social i solidària del Vallès Occidental' donarà visibilitat a les iniciatives emmarcades en aquest tipus d'economia basada en valors com ara la participació, la inclusió, la sostenibilitat, l’equitat, el compromís, la solidaritat, la gestió democràtica i la participació.
Pots accedir al catàleg o bé consultar el díptic d'aquesta iniciativa.
economia social, cooperativisme, treball en xarxa, economia solidària, Vallès Occidental